b"\n_START_ARTICLE_\nMamutzones\n_START_PARAGRAPH_\nMamutzones so tradicionalna krajevna pustna \xc5\xa1ema izvirajo\xc4\x8da iz Samugheja na Sardiniji, Italija.\n_START_SECTION_\nOpis\n_START_PARAGRAPH_\nMamutzones so osrednji lik samughejskih \xc5\xa1em. Oble\xc4\x8deni so v prilegajo\xc4\x8de se tesne hla\xc4\x8de in temno majico, \xc4\x8dez pa si nadenejo bolj ali manj svetle dolgodlake ko\xc5\xbeuhe, ki prekrivajo trup do srede stegen - \xc4\x8drni rokavi in del hla\xc4\x8d torej molijo izpod ko\xc5\xbeuha. Goleni si prav tako ovijejo s ko\xc5\xbeuhovino. Ubuti so v visoke \xc4\x8drne \xc4\x8devlje. Obraz si po\xc4\x8drnijo s sajami tamkaj\xc5\xa1njih hrastov plutovcev, glavo pa si pokrijejo z nekak\xc5\xa1no kapo s podlo\xc5\xbeeno plutovino, v katero so zapi\xc4\x8deni kozji rogje, ob u\xc5\xa1esih, po temenu in zatilju pa jo prekriva enak ko\xc5\xbeuh kot trup. Po trupu nosijo posebno jermenje, na katerega je na usnjene pa\xc5\xa1\xc4\x8dke obe\xc5\xa1eno 30-40 zvoncev, ki skupaj tehtajo do 35 kilogramov. Mamutzones spremljajo osrednji lik Surzu (S'Urtzu), ki predstavlja \xc5\xbertvovanega boga. Oble\xc4\x8den je enako kot njegovi spremljevalci, le da ima ta le en zvonec, ki je znatno ve\xc4\x8djih od zvoncev spremljevalcev (predstavlja vodjo) in ga nosi pod prsmi obe\xc5\xa1enega okoli vratu, glavo pa mu v celoti prekriva maska s kozjo glavo. Su Omadore je lik v \xc4\x8drnem pla\xc5\xa1\xc4\x8du s kapucu, z usnjeno prepasico \xc4\x8dez ramo in dolgo leseno palico, ki \xc5\xbertvuje Surza.\n_START_SECTION_\nBajeslovno ozadje\n_START_PARAGRAPH_\nMamutzones koreninijo v starove\xc5\xa1kih mitih ter celo \xc5\xa1e starej\xc5\xa1em sredozemskem poganskem izro\xc4\x8dilu. Njihovo poskakovanje v krogih ponazarja ve\xc4\x8dno vra\xc4\x8danje, neskon\xc4\x8den tok \xc5\xbeivljenja in smrti, cingljanje z zvonovi pa naj bi odganjalo zimo. S tega vidika so mamutzones povezani s starimi kulti rodovitnosti in obilja, ki ga prinese zmagovalno sonce, in so (idejno in po videzu) daljni sorodniki slovenskih kurentov. Na sardinsko izro\xc4\x8dilo pa je mo\xc4\x8dno vplival tudi Dionizov kult, saj kozji mamutzones mo\xc4\x8dno spominjajo na satire, Surzu pa naj bi predstavljal Dioniza, ki se je utelesil v kozlovski podobi. Kakor Dioniz se tudi Surzu poraja vedno znova in zagotavlja plodnost. Podobnosti najdemo tudi z Mitrovim kultom."